
Fedett periglaciális poligon hálózatok morfometriai vizsgálata Nyugat-Magyarországon

Kulcsszavak: permafroszt; növényzeti jel; homokék; GIS; kavicstakaró
Ez a dolgozat a fedett periglaciális poligonhálózatok morfometriai vizsgálatát mutatja be Nyugat-Magyarország területén, különös tekintettel a Kemeneshát, a Répce-sík és a Kapuvári-sík területeire. A kutatás célja, hogy pontos adatokat gyűjtsön a homokékek által kirajzolt poligonális hálózatokról, és ezek morfometriai jellemzőit statisztikai módszerekkel elemezze. A kutatás során drónfelvételek, műholdképek és digitális magasságmodellek segítségével azonosítottam és digitalizáltam a poligonokat. A vizsgálat kiterjedt a poligonok területének, szögeinek számának, alakjának és topográfiai változóinak elemzésére. Az eredmények szerint a vizsgált területeken az azonosított poligonok többsége öt-hat szögű és a jellemző földtani alap folyóvízi kavics és homokos kavics. A kutatás bemutatja a poligonok és a topográfiai változók közötti összefüggéseket, valamint a klaszterelemzések eredményeit, amelyek alapján a poligonok egy bizonyos hierarchia szint felett több csoportra oszthatók. Az eredmények hozzájárulnak a periglaciális formák és folyamatok jobb megértéséhez, valamint további kutatási irányokat jelölnek ki a Kárpát-medence pleisztocén kori éghajlati viszonyainak feltárásában.



